**Стилистични особености на соловата клавирна музика на композитора Георги Костов**

Соловата пиеса за пиано „Натрапчиво движение“ е написана през 1992г. и изпълнена премиерно в рамките на „Салон на изкуствата“ от Ани Гогова. През 1994г. е издадена на ноти от СБК и изд. „Музика“. След ранните му творби за соло пиано, интересът на Георги Костов гравитира основно към песенното и симфонично творчество. Именно поради този факт, пиесите за пиано написани през младежките му години се различават коренно по характер, художествено-идейно съдържание и стил от „Натрапчиво движение“.

Творбата показва зрял композиционен стил, който претворява агресивно-енергичен характер в музикален профил с високо техническа трудност за изпълнение, с токатна техника. Прави впечатление ясният тематичен материал със стройност на фактурното изложение, несиметричност при поставянето на акценти и смяна на размери, които изграждат сложен динамичен метроритъм. Тематичната формула се базира на съчетанието на две линии – първата, е ритмично остинато в лявата ръка в движение от четвъртини ноти. Втората линия се състои от наслагващите се, преобладаващо след осминка пауза към звучността на първата, повтарящи се тематични мотиви с начупена ритмика. От комбинацията на ритмичните фигури в двете ръце се получава комплементарен ритъм, изпълнен с нелегатна техника. Тематичният материал първоначално се експонира в ниския регистър в опростен вид, като впоследствие се усложнява фактурно и разгръща до крайните регистри. Музикалната тъкан е изградена посредством схематична логика и сменяне на тоналната ѝ принадлежност чрез хроматизиране при основна тоналност – ла минор. Художествената концепция осмисля повторения строеж на зародишните тематични мотиви, които изграждат чрез усложняване драматургични възходи и спадове при константност на елемента на ритъма. Използваният композиционен способ в пиесата от токатен тип, вълнува с вихрено развитие на драматургичния план, който преминава през няколко нива на наслагване на напрежението до кулминация с последвал спад, като всяко следващо изграждане се ознаменува с все по-трудни за техническо изпълнение скокове в октави и акорди. Постоянната моторност извежда последната върхова кулминация до грандиозно-виртуозен финал със сгъстяване на ритмичните конструкции в динамика фортисимо с последни акорди и октави в двата крайни регистъра на пианото.

„Натрапчиво движение“ получава международно признание, като част от репертоара на много авторитетни имена в клавирното изкуство, с изпълнения и записи по света, и с включване в регламента на няколко поредни издания на Международния конкурс „Албер Русел“, като пиеса от български композитор.

Официално няма откъде да се почерпи информация за соловото клавирно творчество на композитора Георги Костов от ранните му години. Неиздадените му пиеси за пиано имат изненадващо романтично художествено съдържание. Първите опити на авторът са на 11-годишна възраст, когато той нотира „Валс“ за пиано. През периода 1954-56г. следват „Вариации“, „Два Прелюда“, „Токата“, „Рондо“ (1957г.), „Новелета“ (1960г.) и още няколко неизвестни пиеси. Най-първите пиеси носят очарованието на клавирната миниатюра, като младият композитор успява да развие тематичния материал в клипната форма и да го изведе до логичен финал. Разлика в начина на мислене и писане видимо се отчита след 15-годишната му възраст, когато произведенията му добиват вид на създадени от много по-зрял творец. С произведението си „Вариации“ за пиано Георги Костов, заедно с учителя му Пенчо Стоянов отиват при проф. Панчо Владигеров. Одобрението на творбата от големия български композитор дава самочувствие на младия автор, който решава да се посвети на композиторската професия. Така започва да пише първия български концерт за кларинет, който завършва в деня на отиването му войник на 28.10.1958г. Концертът за кларинет и оркестър е изпълнен премиерно от Плевенска филхармония под диригентството на Маестро Влади Анастасов, със солист проф. Сава Димитров. Оценен е високо на Първия републикански фестивал през 1959г., на който е отличен с почетна награда.

За младия, изявил се композитор от основно значение е качественото музикално образование. Георги Костов получава солидна професионална подготовка, като завършва БДК с отличие в класа по композиция на проф. Панчо Владигеров. След това заминава на специализация в Московската консерватория „Пьотр Илич Чайковски“. В годините усилено твори и изявява предпочитание към песенно (солови и хорови песни, като общия брой е над 1000) и симфонично творчество. Много от песните му добиват широка популярност и получават награди - детски: „Детство мое“, „Похвали се зайче“, „Деца на света“ (три поредни големи награди на „Сладкопойна чучулига“ в гр. Бургас), два цикъла „Песни за животните“ и др., естрадни: „Да те жадувам“ (изп. гр. „Сигнал“), „Без радио не мога“ и „Остани“ (изп. Лили Иванова), „Градините на любовта“ и „Слънчево момиче“ (изп. Емил Димитров).

Работейки ентусиазирано, в периода (1967 – 1975г.) Георги Костов се утвърждава като име, създавайки симфоничните произведения, оценени високо от публика и критика: „Младежка увертюра“, „Три диафонични танца“, „Антифонни диалози“, „Ритмични движения“ и др. Впечатляващи със съвременния си композиционен изказ, творбите вълнуват с ярките музикални образи в идейно-художественото съдържание, изградени посредством оригинална метроритмика и интонационни елементи близки до шопската диафония. В този период активно пише и в кантатно-ораториалния жанр.

Преди да се избистри индивидуалният композиторски почерк и да се оформи окончателно личността на твореца Георги Костов, в ранния си период композиторът създава редица солови пиеси за пиано. „Рондо“ и „Новелета“ са изпълнявани в периода на 60-те години от пианистката Светла Протич. В тези пиеси, които са в основна тоналност „ре мажор“ проличава младежката същност на композитора, чиято емоционално-естетическа художествена концепция е издържана в духа на Романтизма и се характеризира с песенна лиричност. Пиесите са талантливо написани – богати темброво, за което спомага и целесъобразното използване на регистрите на пианото от пианиста, чрез различни нива на динамиката водещи драматургичния план до изграждане и кулминация в динамика ff. Емоционално затрогващата музика и усещането за преливане на мелодиката с поетична образност, е постигнато чрез дълги мелодични линии подкрепени от съпровод с богат хармоничен език. Новелетата е изградена структурно в триделна форма, като в средния дял прави впечатление смяната на тоналността и темпото, с окрупняването на размера от 2/4 в 4/4. Рондото е структурно оформено в рондо форма, като и тук се наблюдава смяна на тоналността при всеки следващ дял. Агогическите отклонения подчертават изразителността на поетичната душевност, а плавната арпежираност на моменти, допринася за създаването на усещане за безметежност, ефирност и липса на напрегнатост в музиката с лирична образност. Финалите са спокойни, без бравурност, изпълнени с емоционални трепети изказващи копнеж, с последвало удовлетворение.

Ранното клавирно творчество на Георги Костов интригува с очарованието, което носи със своята мечтателност и оптимизъм видимо съотнасящи се към младежките му години.